РЕПУБЛИКА СРБИЈА

ОПШТИНА ГОРЊИ МИЛАНОВАЦ

ПРЕДСЕДНИК ОПШТИНЕ

Број:1-66-3/2024

Датум: 09.01.2024. године

ГОРЊИ МИЛАНОВАЦ

На основу члана 44. Закона о локалној самоуправи („Службени гласник РС”, број 129/07, 83/2014 - др. Закон, 101/2016-други закон и 47/18 и 101/2021-др.закон) и члана 58. Статута Општине Горњи Милановац („Службени гласник општине Горњи Милановац”, број 3/19) расписује се:

***ЈАВНИ ПОЗИВ***

***ЗА ИЗБОР НАЈБОЉИХ У СПОРТУ У 2023. ГОДИНИ***

I - Позивају се сви грађани и организације са територије општине Горњи Милановац да до 29. јануара 2024. године доставе образложене, писане предлоге за избор најбољих у спорту на територији општине Горњи Милановац у 2023. години у следећим категоријама:

1. Млада спортисткиња године,
2. Млади спортиста године,
3. Спортисткиња године,
4. Спортиста године,
5. Спортисткиња ветеранка године,
6. Спортиста ветеран године,
7. Спортски тренер/тренерка године,
8. Спортска организација године,
9. Школска спортска екипа године,
10. Спортиста/спортискиња године у школском спорту,
11. Професор/ка спорта/физичког васпитања године,
12. Посебна награда за заслуге у области спорта на територији општине Горњи Милановац

II - Предлози се достављају у затвореној коверти на адресу Општинска управа Општине Горњи Милановац, Таковска 2, за Комисију за спорт са назнаком „Предлог за избор најбољих појединаца и организација у области спорта у 2023. години“. Предлози морају садржати: краћу биографију кандидованог лица/организације са образложењем разлога услед којих се предлаже за награду; име и презиме, односно назив организације предлагача и контакт податке предлагача.

III - На основу пристиглих предлога, Комисија за спорт општине Горњи Милановац сачиниће предлог, а Председник општине ће донети одлуку о избору најбољих у поменутим категоријама. Лауреатима ће признања бити уручена на посебној свечаности у организацији Општине Горњи Милановац.

IV – Предлагачи могу кандидовати спортисте, односно спортске организације и појединце са територије наше Општине, осим за категорију под редним бројем 12 код које је дозвољено да се кандидује и лице ван територије општине Горњи Милановац али са јасним заслугама и резултатима у промовисању и развоју спорта на територији наше општине.

V - Приликом избора, осим успеха оствареног кроз такмичарске резултате, цениће се и допринос предложене спортске организације, односно спортиста промоцији фер–плеја, спорта као здравог начина живота, подстицању и стварању услова за унапређење спортске рекреације, односно бављење грађана спортом, посебно деце, омладине, жена, старих и особа са инвалидитетом.

|  |
| --- |
| ПРЕДСЕДНИК ОПШТИНЕ Дејан Ковачевић |